Tvrđava Sisak
Tvrđava Sisak ili Stari grad Sisak je nizijska utvrda na rubu Siska. Izgrađena je blizu ušća Kupe u Savu, pa je djelomično prirodno zaštićena vodom. U tlocrtu je trougaonog oblika, s tri masivne okrugle kule na krajevima i ravnim zidovima dužine preko 30 m, koji ih spajaju. Kule su prekrivene kružnim kupastim krovom. Tvrđavu je u 16. vijeku na svom posjedu dao sagraditi Kaptol zagrebački, a do danas je sačuvana u relativno dobrom stanju. Sagrađena je između 1544. i 1550. kako bi služila za odbranu hrvatske teritorije od stalnih osmanskih prodora. Kada je 1591. Hasan-paša Predojević postao bosanski begler-beg, preduzeo je nekoliko vojnih pohoda na sisačko područje. Dana 22. juna 1593. kod tvrđave se dogodila velika bitka u kojoj su hrvatsko-slovensko-austrijske snage porazile Predojevićeve trupe, a sam Hasan-paša izgubio život. Tvrđava je tokom bitaka u narednim stoljećima više puta oštećena i popravljana. Nakon 17. stoljeća nekoliko je puta promijenila posjednike. Za vrijeme Drugog svjetskog rata pogođena je granatama i jedan njen dio teško je oštećen, naročito zapadna kula. Od 1951. u prostorima sisačkog starog grada smješten je Gradski muzej, koji ima arheološki, etnografski, kulturno-historijski, numizmatički i galerijski odsjek.